Eva Crișan - Țara lui niciodată niciodată (4B + 9F) 


PERSONAJELE: 

NICIODATĂ-NICIODATĂ. 

SAVANTUL (cap gonflabil, pompa). 

MUSCA DE LA PRIMĂRIE. 

FUNDUL SECRETAREI. 

VECINUL, ZARZAVAGIUL. 

FLORILE (trandafirul, albăstrica şi panseluța galbenă) 
ECHIPA DE PRIM AJUTOR (aceleași personaje) 

Trei, şase sau nouă profesori doctori licenţiaţi 


Case mici, scobite în ciupercă. Arhitectura neobișnuită, linii 
sinuoase. Gaudi. Ferestre prin care se vede înăuntru. Interioare ce țin 
de imaginar. O cărare, între flori. larbă, fluturi, libelule, animale 
fantastice. Bosch. 


NICIODATĂ-NICIODATĂ: Era odată o ţară de poveste, locuită de 
oameni foarte mici. Şi acești oameni foarte mici trăiau în căsuţele lor, 
nu mai mari decât niște ciuperci. Unii își săpaseră chiar în ciupercă, 
locuinţa... desigur, cu acordul primăriei. Pălării roşii, pălării verzi, le 
ocroteau, cu totul, existența. Și primăria, desigur. Lumina dimineţii 
învăluia un ţinut prosper; obloane colorate se deschideau spre soare, 
cu răsăritul... Spre binele obştesc, se deschideau devreme, pe răcoare: 
în ţara noastră, se știe că pălăria unei astfel de ciuperci e fragedă, 
fragilă și soarele îi face rău... Se luau, desigur, măsuri solide pentru 
protecția cetățeanului; n-aş vrea să credeţi, de la-nceputul povestirii, 
că în țara noastră, oamenii nu aveau acoperișul sigur deasupra capului. 
Nu. Acoperişul era sigur. Cu capul este însă, altă poveste...și despre 
asta vă voi povesti pe larg... 

(un peisaj fantastic, în care toată lumea muncește spre binele 
tuturor - unii taie cu ferăstrăul și transportă o ciupercă - alții scot 
sirop dintr-un pepene galben, o rădaşcă înhămată trage căruța cu 

alune... un scripete coboară un măr legat cu sfoară şi e preluat de 
muncitori... un melc care blochează circulaţia este tras pe funii...) 

Era un tărâm, într-adevăr, frumos. Flori mari umbreau cărările 
şi pârâiaşe limpezi susurau în iarbă. Razele soarelui scăldau în lumină 
un izvor de cristal. Apele lui erau curate ca lamura: se spune că era atât 
de limpede, încât trei picături din ele ar fi transformat în aur orice râu 
în care ar fi căzut. (un cor suav, cântând: aur! Aur! Aur!) Și apele se 
adunau lin, curgând spre zări, către ocean. O flotă de țestoase, 
cărându-şi mărfurile în spate, își aşteptau, în port, semnalul de plecare 
spre alte țări. Baloţi cu bunuri plecau în larg în fiecare zi şi toată ţara 
înflorea văzând cu ochii. Peşti mari treceau tăcuţi, purtând în spate 
adevărate grădini de zarzavat; tuberculi verzi de alge, scoici rare, trufe 
şi alte delicatese pe care cetățenii le cultivau, după sezon. Era 
îmbelşugat, ţinutul nostru; nici timpul nu avea măsură... Pe harta 
lumii, distanţa între un copac și altul nu cunoștea compas și nici echer; 
căci oamenii o străbăteau doar în calești cu fluturi... Se mai făceau, 
desigur, lungi plimbări; pe străzile mici, îngrădite de flori şi case mici, 
cu ferestre mici, prin care puteai ghici încăperi mici, cu pături, scaune, 
ceşti și samovare mici, în faţa cărora oamenii își desfăşoară viețile lor 
pline, mici şi colorate. Într-adevăr, în țara noastră culorile erau mai vii 
decât oriunde pentru că da, e mică, se știe, dar depinde de a rămâne 
remarcată, într-un tărâm ce-i survolat de fluturi... Ce s-ar întâmpla 
dacă fluturii nu ar mai poposi, cu regularitate de mecanism străvechi, 
în vieţile nostre colorate, când nici măcar distanţa dintre firele de iarbă 
nu o poţi măsura cu pasul? 

Unii vor spune că toate acestea sunt, desigur, invenții, că în 
realitate nu există o asemenea țară. Dar, la drept vorbind, nimeni nu 
susine că ar exista cu adevărat. Una este realitatea în viață și cu totul 
alta într-un tărâm de poveste. Într-un tărâm de poveste poate exista 
orice. Pentru a imita mersul, omul a inventat roata, care nu seamănă 
deloc cu un picior... 

lar de ce mulți dintre oamenii mici ai acestui țări erau ingineri 
în deplasare și doctori în mersul pe jos. Și pentru că, într-un ţinut în 

care timpul nu este măsurat, ziua de lucru e într-adevăr lungă, se 
vehiculau multe idei. O frunte lovită de un cărăbuș în zbor se dovedea 
a fi, destul de des, anarhică şi bunul mers al lucrurilor dintr-un oraş 
organizat cerea măsuri rapide; un punct de carantină, cu comprese 
reci, aerisire bună şi chiar servicii de lobotomie, după caz... Ideile erau, 
în fond, atât de multe, încât în faptul serii, liniștea nu mai semăna a 
linişte, ci chiar aerul vibra ca un zumzet, pentru că și ideile au propria 
lor linie melodică. Aceste armonii ajungeau, într-un târziu, la o 
asemenea desăvârşire, încât erau în sine capodopere, și orice trecător 
s-ar fi oprit să le asculte. 

(o scenă de concert în aer liber. Muzica sferelor și efemeride, 
care plutesc deasupra. Instrumente muzicale ce țin de imaginar) 

La început, mărturisesc că unii au ieșit pe străzi cu scăunelul, 
pentru a asculta chiar în natură, simfonia; cu timpul, erau ieșiri 
organizate, în grup; desigur, în grup organizat se vehiculau idei; şi 
într-un oraş mic, dar deloc anarhic, ideile în slujba unui gând sfârșesc 
într-o academie... 

Astfel s-a înființat la noi Academia de Mers pe Jos. 

(... trei doctori mici cu capul mare, studiază îndelung. Cel așezat 
întoarce foile unei cărți foarte mari.) 

O privire, în trecere, prin fața unui geam, îți dezvăluie adesea 
câte un doctor scufundat în tomuri, manuscrise, hărți... 

SAVANTUL: Lucrul, la o masă mică, pare să nu se termine 
niciodată...! 

NICIODATĂ-NICIODATĂ: ... iar ziua fiind într-adevăr lungă, iată 
că până la sfârșitul ei, unii oameni deveneau foarte înţelepţi. Unii nu; 
erau, probabil, perturbările în mecanismul de ceasornic de care am 
vorbit, care trebuie să fi fost vechi de când lumea. 

(echipa de intervenție repară un mecanism străvechi cu manoşe 
într-o ciupercă) 

Vinovaţi, erau, desigur, fluturii; o problemă ușor de trecut cu 
vederea, dacă faptul n-ar fi avut efecte imediate pentru... vecinii 
acestor locuitori cu idei. O privire și mai amănunțită printr-o astfel de 

fereastră vădea o creştere neliniștitoare a circumferinței capului celui 
scufundat în cercetarea sa; ziua era lungă, omul citea, capul creștea şi 
iată, spre seară, întrecea în dimensiuni dovleacul. (un savant care 
citeşte, cap gonflabil, pompa). Ceea ce n-ar fi fost, cu indulgență, o 
problemă greu de trecut cu vederea, un dovleac e un dovleac chiar și 
într-o țară de basm, dacă acest dovleac n-ar fi apăsat pereții casei mici, 
care ruinau, de-a dreptul, locuința nu mai mare decât o ciupercă, a 
vecinului...! 

(sunet de sticlă spartă) 

O să spuneţi, desigur, că e un ținut cam neobișnuit; dar nici nu 
poate fi ca alte ţinuturi, care, pentru odihna locuitorilor, sunt făcute să 
fie toate la fel. Pentru oamenii neobișnuiţi, ca de pildă, cei mici de 
statură, sau chiar cei cu capul mare, odihnitor este cu totul altceva... 


SCENA II 


NICIODATĂ-NICIODATĂ: 

(deschizând o ciupercă) 

Bunăoară, n-o să vă surprindă să vedeţi, într-unul din birourile 
Primăriei, aşezat comod pe scaunul tapițat cu catifea verde, agitându-și 
piciorușele, un muscoi. O! Nu insecta care v-a venit în minte, și anume 
una pe care o iei cu două degete de pe haină, s-o arunci... 

O FLOARE ROȘIE: ...de pe scena istoriei...! 

NICIODATĂ-NICIODATĂ: ...S-o arunci, deci... Deloc; ci o muscă 
neobișnuită, îmbrăcată la Balenciaga, cu caftan în ape negre-albăstrii şi 
cunoscătoare de literatură... Parfumul de iasomie e îmbătător în 
această dimineaţă de vară şi proiectul pentru noua ordine mondială, 
zace pe birou. 

MUSCA DE LA PRIMĂRIE: E greu să guvernezi o lume obișnuită, 
darămite o lume neobișnuită... 

NICIODATĂ-NICIODATĂ: Pe urmă, lumina, filtrată prin frunză 
care acoperea fereastra, îl gâdilă pe micul arhitect al ordinii mondiale 
şi îi dă amețeli. Strănută-ntruna și simte sub sine construcţia șubredă a 

clădirii. Toate acestea îl indispun și îi irită nervii. 

SECRETARA: 

(la o fereastră, scoate batista) 

Când strănută domnul, sunt fluctuații bruşte în produsul intern 
brut al întregului ținut... 

MUSCA DE LA PRIMĂRIE: Închide geamul, dragă, lumina mă 
împiedica la lucru. 

SECRETARA: Să trag și frunză, domnule? 

NICIODATĂ-NICIODATĂ: Priviţi-l cum se apropie de geam, un 
ochi deschis în carnea mânătărcii, în care e săpată instituția. Respiră 
aerul de dimineață și pieptul i se umflă sub caftan, cu 
ape-negre-albăstrii. Sub punctul cel mai înalt, pe orizont, înspre zenit, 
priveşte flota gata de plecare. E mulțumit... Azi are însă o chestiune 
neplăcută de făcut. Să scrie... la maşină... Cu opt picioare, chestiunea e 
cam greu de rezolvat. Adună de sub el caftanul, îndreaptă trompa, 
freacă ochii... întinde piciorușele, să scrie... atinge tastasunet arcuș 
vioară, seco literă cade în sus, legănată. Atinge tastă, se ridică o altă 
literă... bate un cuvânt-o frântură de melodie pe clape de pian-un 
mănunchi de litere zboară în spaţiu... Un acord, o ploaie de litere... 
Muscoiul începe baletul grațios al scrierii la mașină, cu trompa, cu 
fundul, cu cele opt piciorușe. Literele, cuvintele umplu spațiu şi se 
ridică, dispar... 

(tehnic, literele sunt ridicate cu fire de nylon, de la ştangă) 

MUSCA: 

(deschide gura, o literă îi pică pe limbă, o înghite) 

Ah... o metaforă 

„Un paradox, cu coadă 

Ah, cad tăceri, răsunând în sticle fine... 

Ah, o ploaie de cuvinte... 

Ah, o elipsă... o litotă... o perifrază... un simbol... 

Ah, un A... 

Un o... 

0... 


Dansează. Scoate harta lumii, pe care o întinde pe toată scenă. 
Adună litere, ca pe covrigi și le aruncă la punct fix, pe hartă: 

O insulă! Râde înfundat, îşi freacă picioruşele 

Ah, popo 

Ah, A-me-ri-ca! Dansează 

(aruncă un L, ca un bumerang, care I se întoarce în frunte) 

Aurora boreală, Polul Nord! 

Ah, EUROPAaa! 

Ah, Popo-ca-te-pe-tl! 

Se aruncă pe burtă şi înoată, pe hartă, printre litere, pe burtă... 
se îneacă cu o virgulă, criză de astm, apare secretară la fereastră, îl 
loveşte în ceafă, litera îi zboară din gât 

MUSCOIUL: 

(epuizat, fericit) 

E greu să guvernezi o lume obișnuită, dar una neobișnuită... 
Când nu sunt fonduri de la primărie... 

VECINUL: 

(năvăleşte în primărie) 

Aur! Aur! Am găsit aur... tezaurul, tezaurul, comoara! Aur, cât 
vezi cu ochii... 

MUSCA DE LA PRIMĂRIE: Închide uşa, trage frunză, ia loc... bea 
un pahar cu apă, cetăţene... Vorbeşte rar, te afli într-o instituție de stat! 

VECINUL: Să trăiţi! Eu am o declaraţie de făcut... 

MUSCA DE LA PRIMĂRIE: Vă ascult, începeți... 

VECINUL: Sunt victimă, stimate! Sunt tată de familie, am copii! 
Priviţi, fotografii... cea mai mică dintre fete... soția... Eu muncesc! Sunt 
obosit... Și vin acasă, seara, la nevastă... îmi dă ligheanul, zice, spală-te 
pe mâini... Mă-aplec și apa mi se sfărâmă-n mâini, ca sticla! Mă frec în 
pumni, pe-obraji, pe gât, din mine nu curge nimic! Nici sânge n-am, 
atâta-s de-obosit când vin acasă! 

(sunet de sticlă spartă) 

VECINUL: Poftim, de! lar s-a dărâmat o casă...! Știi dumneata 
cum este să vii acasă după o zi de lucru, obosit, şi să-ți găsești familia 

sub dărâmături? Nu! Nu ştii! Aşa a fost! Era-ntr-o seară... 

MUSCA DE LA PRIMĂRIE: Cetăţene... aurul! Ce ziceai de aur? 

VECINUL: Când m-am trezit cu un cap de om în casă, prin 
pereți... 

MUSCA DE LA PRIMĂRIE: Spune-mi despre aur cetăţene, că-mi 
pierd răbdarea! 

VECINUL: Păi tocmai despre aur vă spuneam... Mult... un 
tezaur... Bogată țară, stimabile! Așa... Duceam dărâmăturile afară, 
moloz și scânduri, ce-a mai rămas din ziduri... nevastă-mea plângea... 
că vine iarna... Și cum săpam la temelia casei, ce-a mai rămas 
întreagă... cu târnăcopul... hop! Dau de ceva tare în pământ. Merg mai 
încolo, hop! Tare pământul în ogradă...!, zic. la să văd mai bine... să sap 
mai cu temei... şi fac o groapă adâncă, cât să zic... adâncă, stimabile! Și 
scot pietroaie tari, mari, mai mici, de umplu curtea... Măi... zic, sunt 
obosit, nici sânge n-am după o zi de lucru... şi nici țărână, să mă-ngrop. 
Și cum stăteam așa-n lopată... cam necăjit... și jilav, că ploua... mă uit în 
spate la mormanul de pietroaie... Și ce văd, domnule, cu ochii! 
Cărămizi! Grămezi de aur galben, curat, strălucitor, spălat de ploaie și... 
pe copii mei, jucându-se în vârf! 

MUSCA: ...Şi unde-i aurul acum? 

Fundul secretarei semnează, ştampilează, se  trântește, 
semnează, ștampilează 

VECINUL: ...Și uite-așa-am rămas eu fără casă, fără pământ şi 
fără aurul din el. Am o hârtie, cu semnături, că-s strămutat, dar tot 
aicea-n ţară. Banii i-am luat, mă duc să-mi caut o ciupercă nouă. 

VECINUL: 

(încalecă o efemeridă) 

Dar unde-i frâul de la cal? 

(se uită de jur-împrejur) 

Nu-i ţipenie. Măi, să fie. Doar l-am legat aici, în fața primăriei. Nu 
văd decât o capră, care roade un afiș... ALEGEŢI MUSCA, 
PREȘEDINTE... 

Parcă presimt o fraudă aici. 


Dar hăţurile mele, unde sunt?! 

Şase doctori mici, cu capul mare, studiază. Din micile picioare 
cresc rădăcini sub băncile Academiei... și dau lăstari. Lăstarii dau 
dovleci, dovleacul floare și crengi înalte se întind spre soare. 


SCENA III 


NICIODATĂ-NICIODATĂ: A fost odată un tărâm de poveste, un 
tărâm, într-adevăr, frumos. Flori mari umbreau cărările și pârâiaşe 
limpezi susurau în iarbă. Era îmbelșugat, ținutul nostru; nici timpul nu 
avea măsură... iar oamenii îl străbăteau doar în calești cu fluturi... 

PANSELUȚA: 

(cu ochii trişti şi fața boţită) 

Dar flota n-ar fi trebuit s-o vândă. 

NICIODATĂ-NICIODATĂ: Poftim? 

PANSELUȚA: Flota. 

NICIODATĂ-NICIODATĂ: Care flotă? 

PANSELUȚA: Flota de țestoase. 

NICIODATĂ-NICIODATĂ: Țestoase?! 

PANSELUȚA: 

(ascuţit) 

Țestoase, vezi bine! Ştii dumneata câţi ani trăiește o ţestoasă? 
Bate două sute! Cu așa o carapace tare, nici nu te miri... 

NICIODATĂ-NICIODATĂ: Într-adevăr, țestoasa are viață lungă. 

PANSELUȚA: Păi ce-ţi spuneam. Asta dacă iese la liman, până 
s-o-nhaţe alții. 

NICIODATĂ-NICIODATĂ: Cine s-o înhaţe, doamnă? 

PANSELUȚA: Alţii. 

NICIODATĂ-NICIODATĂ: De unde s-o înhaţe? 

PANSELUȚA: De pe malul mării. Din nisip sau de pe spuma 
valului, direct. Broscuța, cum sparge coaja oului cu ciocul şi iese afară, 
cum aleargă prin nisip, spre țărm, să se scufunde-n apă. Crudă cum e, 
doar când ajunge-n mare e sigur că trăiește... că are zile... Plaja e 

plină-plină de răpitori... cu aripi, cu cioc, cu gheare groase, cu clești şi 
pofticioşi cu toţii... Să nu-ți vină să strigi când vezi că o broscuţă poate 
trăi sute de ani... dar nu ajunge să atingă apa?! 

ALBĂSTRICA: Mii de broscuţe! Mii! 

NICIODATĂ-NICIODATĂ: N-ajunge să atingă apa? 

PANSELUȚA: N-apucă apa noastră! 

NICIODATĂ-NICIODATĂ: Dar cine să le-nhaţe?! 

PANSELUȚA: Un armator străin, vezi bine! 

NICIODATĂ-NICIODATĂ: Dar pavilionul e al nostru, îl văd în 
zare... 

PANSELUȚA: Nu pentru multă vreme. Se radiază iute, până-i 
cărnița moale. Alt proprietar, alt pavilion, normal. Ca să ferească statul 
de litigii, în caz de contrabandă pe ocean. 

Cele trei flori: roşu, galben, albastru cântă, scrutând zarea 

„My Bonnie” îs over the ocean. 

„My Bonnie” îs over the sea 

„My Bonnie” îs over the ocean. 

Oh, bring back” My Bonnie” to me... 

Bring back, bring back 

Bring back „My Bonnie” to me, to me 

Bring back, bring back 

Oh, bring back „My Bonnie” to me... 

NICIODATĂ-NICIODATĂ: Dar flota n-a vândut-o nimeni...! E-n 
port, la noi. 

UN TRANDAFIR: 

(cu nasul coroiat) 

Numai ţi se pare! 

Tăcere 

ALBĂSTRICA: 

(Îşi şterge o lacrimă cu batista) 

hapciu! Am şi răcit... 

FLORILE: Sănătate! La anu' şi la mulţi ani! 

ALBĂSTRICA: Oh, cum adie briza... Oh... Cu aerul acesta rece, 

nici nu te miri... Oh... Să amețești, nu alta... Şi i-am rugat... să-nchidă 
porțile dinspre pădure. Le-am zis: Închideţi poarta, fraților! E un 
curent în țara asta că-l simt în cap, la sinuzită... 

FUNDUL SECRETAREI: Ce crezi mata c-ar trebui să simți în cap, 
cucoană? De ce nu simţi în... pept, cum se cuvine, cum simte toată 
lumea, ca la noi?! 

ALBĂSTRICA: Eu nu am piept atât de opulent. Și de altfel, fac 
pneumonie dacă mai stau aici. 

PANSELUȚA: Se cheamă meningită. 

UN TRANDAFIR: Meningita este la creier, doamnă. 

ALBĂSTRICA: La creier eşti dumneata! Eu nu sunt şi n-am de 
gând să fiu. Nu plec, am zis rămân, rămân. Să-nchidă porţile, să mai 
pună un copac, pe ici, pe colo... 

Hapciu! Hapciu! Hapciu! 

FUNDUL: Unde e domnule, locul creierului? 

FLORILE: Al creierului? Unde? Unde? 

UN TRANDAFIR: Unde? În vest! Sau chiar mai departe! În 
America! 

FUNDUL: Cu viza? Eu n-am vizat nimic! 

FLORILE: De ce în America? 

UN TRANDAFIR: Doar ce să facă aici, în ţară! 

FUNDUL: Să gândească! Offff... 

PANSELUȚA: În curent? Cum se cheamă aia, pneumonie? 

ALBĂSTRICA: Hapciu! 

PANSELUȚA: Meningită. 

ALBĂSTRICA: Anexită. Gastrită. Nu, colită... sau sinuzită... Unde 
te doare pe dumneata? 

UN TRANDAFIR: La exod. 

PANSELUȚA: La exod? 

UN TRANDAFIR: Pe mine mă doare la exod. 

FUNDUL: Exodul de creier? 

UN TRANDAFIR: Da. 

FUNDUL: Al cui? 


UN TRANDAFIR: Al țării noastre. 

FUNDUL: Şi unde-l boala asta? 

UN TRANDAFIR: În pept, cum se cuvine. 

FUNDUL: Unde? 

UN TRANDAFIR: În America... În Anglia, Spania, Portugalia, în 
Franța și în alte ţări... în China! 

FUNDUL: Cu viza? Eu n-am vizat nimic! 

UN TRANDAFIR: Încearcă dumneata să scrii pe viză ROMÂNIA, 
şi ai să vezi, de bună seamă, că iese China... 

PANSELUȚA: Gândești mata în piept, cumva? Te doare? 

UN TRANDAFIR: Mă doare, doamnă! 

FUNDUL: Unde? 

UN TRANDAFIR: Unde nu gândești... 

FUNDUL: Unde e asta? Eu n-am semnat nimic! 

FLOAREA ALBASTRĂ: Vă înşelați... Nu e departe... e chiar aici. 
Locul gândului e în inimă și în curând se va vădi... că locul inimii e-n 
cap... aici... creierul, domnilor, e-adus de vânt... dinspre ocean... Vine 
cu briza, dinspre Marea Caspică... 

O pală de vânt, un fluier ușor... 

NICIODATĂ-NICIODATĂ: Un fluierat uşor, venind dinspre 
cărare. Un om mic cu capul mare, desigur, un savant, închide cartea și 
se trânteşte în iarbă, printre flori. E fericit. 

SAVANTUL: Azi am avut o idee strălucită... Cum mă trezisem, de 
dimineață și am deschis fereastra, un ciripit de păsări îmi picura-n 
auz... Şi cum stăteam așa, cu capu'n mână, m-am luminat. Voi inventa 
mersul pe jos şi voi salva orașul, țara! Savanţi străini vor auzi de mine 
şi vor veni, cu orice preţ, să mă cunoască. Întregul univers va fi uimit 
când mă voi naște, eu, inventator! Şi am simţit de dimineaţă o zi, cum 
n-a fost altă până acum! La început mă furnică-n ureche, când am 
simțit ideea că mă cheamă... pământul a-nceput să crape... şi 
meditam... când am simţit întreaga fire, cum se rupe... şi meditam... mă 
nasc! strigă ideea-n mine și-n sânge îmi tropoteau trei herghelii de 
cai... acum, acum!... şi medităm, şi meditam... mă devora ideea, stăm 

mistuit de febră, n-aveam corp... mă nasc!... și medităm, şi meditam... 
şi... cum stăteam așa, cu capu'n mână... am adormit! 

N-a fost vina mea, ce s-a-ntâmplat în restul zilei. Doar capul a 
început să-mi crească... Când m-am trezit, vecinul mi-a pretins 
despăgubiri, pentru ciuperca dărâmată, că cică i-aș fi ruinat colibă-n 
somn... Mă sabotează cu o plângere semnată de primărie, că - I 
strămutat și să-i achit terenul, casa... Eu sunt inventator, nu corporație 
auriferă! Eu am idei! Gândesc! Visez... 

Savantul adoarme. 

NICIODATĂ-NICIODATĂ: A adormit. În vis, îl mănâncă urechea 
dreaptă... și bate din picior. Aleargă... 

UN TRANDAFIR: Aoleu, iar visează ăsta...! îi creşte capul fraţilor, 
şi ne dărâmă şi pe noi... Ne pomenim, ca mâine, pe lista de strămutați! 

PANSELUȚA: Tu ca tu, cu rufa ta strălucitoare ca straiele lui 
Solomon, poţi să vorbeşti... cuvinte... inspirate direct de sus, din ceruri. 
Dar mie, mie mi-ar prinde bine niște bani. 

ALBĂSTRICA: Oh... Ce bani? Care bani? Unde bani? Oh... 

PANSELUȚA: Bani, bani! Bani grămada, pentru pământul în care 
te-ai înfipt! Ştii cât plăteşte primăria pentru aşa ceva?! N-ai auzit? 
Naivule! 

UN TRANDAFIR: Boţito! Eu, m-am înfipt? Am bulbul de la tata, 
din strămoși, chiar aici, la marginea cărării. Naiv nu sunt! Și ştiu cât 
prețuiește terenul de sub mine! 

PANSELUȚA: Ba te-ai înfipt! O ştie tot vecinul. Terenul din 
cărare e chiar al meu, e galben de când s-a ridicat orașul. Am acte, 
mărturii! Să nu crezi că tu vei lua mălaiul, în caz de strămutare... 

UN TRANDAFIR: Te dau în judecată! 

PANSELUȚA: Poţi să mă dai, calicule. Am dovezi că sunt de mult 
aici. 

UN TRANDAFIR: Dar nu dintotdeauna! Mă şi miram de ce arata 
Moldova şi Regatul că florile. 

PANSELUȚA: De ce? 

UN TRANDAFIR: Că buruienile s-au mutat cu toate le-n Ardeal, 

la noi! 

PANSELUȚA: Noi, buruieni? În mine curge sevă curat autohtonă! 

UN TRANDAFIR: Boţito, n-o să vezi un sfanţ. Cu tine-n dinți și cu 
manualul de istorie, crăp! Eu sunt stăpân! Eu vând, mi se cuvine! 

PANSELUȚA: Ba eu! 

UN TRANDAFIR: N-apuci! 

Un șir de mineri mici cu bulane și târnăcoape: 

Ai ho, ai ho, suntem pitici mişto căci noi devreme ne trezim, 
pământul ca să scormonim și aurul găsim! 

Ai ho ai ho suntem pitici mişto, buni muncitori în minereu și de 
nădejde noi mereu...la bine! 

La bine! Dar mai ales la greu... 

Ai ho, ai ho, suntem pitici mișto, suntem o forță şi-un avânt, ne 
cheamă ţară la cuvânt, şi iată că venim! 

Ai ho, ai ho suntem pitici mişto, se strânge lațul peste gât, dar 
noi, putere şi avânt, îl rupem și îl aruncăm, țărâna noi mușcam! 

Ai ho, ai ho, suntem pitici mişto, cu o lopată şi-un ciocan, cu un 
târnăcop şi un bulan, problema rezolvăm și ţara o scăpăm! 

Alarmă bruscă, asurzitoare, sunet de ferește sparte, valuri de 
mulțime înfuriată. Scenă de violență extremă în stradă. Trecători sunt 
loviți cu bastonul, taraţi, bătuți. Un om este lovit cu pumnii şi 
picioarele. Un altul este mutilat şi aprins. Un altul, bătut în cap cu 
bastoanele. 

Se sparg fereşte, se arunca cocktailuri care se aprind, se dărâmă 
ziduri, jaf, de sus de la pod cad bani, pungi cu praf alb 


Minerii mici despică cu târnăcoapele dovlecii, care zboară în 
bucăţi, în toate părţile... şi ies cum au intrat, cântând. 

Florile se plimbă printre resturi şi culeg, din miezul de dovleac 
zdrobit care se prelinge, lanţuri de aur, brățări, cercei, oglinzi. les, 
împodobite. 


FLORILE: AH! Oh! Aaah... câtă bogăţie... ah... cât aur... ah... Aur, 

aur, aur! Ah! 
La Academie. 


NICIODATĂ-NICIODATĂ: Era odată un ţinut de poveste, locuit 
de oameni foarte mici. Era îmbelșugat, ţinutul nostru; nici timpul nu 
avea măsură şi oamenii îl străbăteau doar în calești cu fluturi... Unii au 
spus că toate acestea sunt invenții, că în realitate nu există un 
asemenea oraş. Dar, la drept vorbind, nimeni nu susine că ar exista cu 
adevărat. Una este realitatea în viaţă și cu totul alta într-un tărâm de 
poveste. Într-un tărâm de poveste poate exista orice. Pentru a imita 
mersul, omul a inventat roata, care nu seamănă deloc cu un picior... 

NICIODATĂ-NICIODATĂ: Astfel că mulți dintre oamenii mici ai 
acestui oraș erau ingineri în deplasare şi doctori în mersul pe jos... 

SAVANTUL: Lucrul, la o masă mică, pare să nu se termine 
niciodată...! 

NICIODATĂ-NICIODATĂ: Și... fiecare cu rotita lui! 


Nouă doctori mici cu capul mare studiază. Capetele lor se umflă 
şi se dezumflă (gonflabile, pompă). 

Un cărăbuș în zbor loveşte o frunte şi savantul începe să se 
învârtă invers, ca o maşinărie stricată, iese învârtindu-se 


NICIODATĂ-NICIODATĂ: ...Bunăoară, n-o să vă surprindă să 
vedeți, în fața tuturor, agitându-și picioruşele, pe... Muscoi. A învățat să 
scrie, iar proiectul pentru noua ordine mondială se va încheia curând. 


Savantul lovit în frunte de un cărăbuș în zbor, intră 
învârtindu-se. 


POVESTITORUL: Echipa de prim ajutor! Un caz de defecţiune, 
urgent! O targă, repede! 


Scena operaţiei pe creier. 
Cei nouă savanți se grupează în jurul tărgii. 
Rembrandt, Lecţia de anatomie. 


MUSCOIUL, cu foarfecele în mână: Stimaţi academicieni, 
profesori doctori şi bacalaureaţi! 

Aveţi în față o aplicaţie completă de macerațţie, dilaceraţie și 
disecție prin îmbucătăţire, care dezvăluie planurile profunde ale 
tehnicii anatomice mondiale. În urma rezecției superficiale, ca şi a 
secțiunilor în diferite planuri și axe, am arătat canalele diafizare ale 
oaselor, sinusurile faciale și cavitățile viscerale, am executat secțiuni 
seriate şi am imaginat incluziunile organelor moi-ochiul, închis în 
albuș de ou, pentru a putea fi secționat şi am efectuat insuflația 
pulmonului şi probabil a venelor. 


Lecţia despre creier: 

După cum vedeţi, se demonstrează prin aceasta că măduvă, 
creierul şi nervii periferici sunt unităţi ale aceluiași sistem. Concepţia 
galenică asupra spiritelor animale mi-au îndreptat atenția asupra 
ventricolelor creierului, pentru a căuta dovada existenței unui aparat 
sfincterian al ventriculelor pentru blocajul pneumer în ele şi am 
descoperit glanda pineală, locul de unire a sufletului cu corpul. Am dat 
o importanță deosebită descrierii nervilor cranieni, considerând 
planşeul ventricolului III, în care se găseşte originea aparentă a 
nervului pneumogastric, pe care l-am socotit nervul exclusiv al inimii, 
ca sediul sufletului. Sufletul, informat de ochi, transforma spațiul optic 
(lumen), în spaţiul vizual (lux), în care se realizează cunoașterea și 
luarea în posesie a lumii. 


Lecţia despre inimă. 

Una dintre proiectele mele a fost să înlocuiesc baza inimii 
printr-un segment de sticlă pentru a putea observa curenții sângelui. 
Plecând de la această idee, am arătat de mai multe ori structurile 

cardiace profunde văzute prin ferestre tăiate în straturile superficiale. 
Am numărat astfel bătăile pulsului și am calculat 3540 de bătăi pe oră, 
ca şi greutatea sângelui trecând prin cavitatea inimii-7 uncii. Inima 
este, deci, organul căldurii, dacă folosim o expresie mecanicistă, prin 
frecarea sângelui de pereţii vaselor şi mai ales de pereţii accidentațţi ai 
interiorului inimii. 


Și tu, care crezi că e preferabil de a privi făcându-se studiul 
anatomic decât de a vedea desenul, ai avea dreptate dacă ar fi posibil 
să vezi în realitate tot ceea ce aceste desene îţi arată într-o singură 
figură. În fapt, cu tot geniul tău, tu nu vei distinge și nu vei vedea nimic 
decât câteva vene, în timp ce eu, pentru a dobândi o cunoaștere 
adevărată, deplină, am disecat zeci de corpuri umane, tăind în bucăţi 
foarte mici toată carnea ce se găseşte în jurul acestor vene, fără a 
răspândi sânge, afară de acela aproape imperceptibil al venelor 
capilare. Un singur trup nu durează timpul necesar încât trebuie 
studiat pe rând, pe mai multe corpuri, pe mai multe creiere și inimi, 
pentru a ajunge la deplina cunoaștere şi adesea trebuie să revii chiar 
de două ori pentru a vedea diferenţele și chiar dacă tu lucrezi cu 
dragoste, vei fi împiedicat de stomac, și chiar dacă acesta nu te 
împiedică, îți va fi frică să petreci nopţi întregi în compania morţilor 
ciopârțiţi și deschişi. În sfârșit, îţi va lipsi răbdarea și nu vei fi destul de 
iute. Dacă eu posed aceste însușiri sau nu, o vor afirma cele 120 de 
volume pe care le-am compus și pentru care nu m-am lăsat oprit din 


UN TRANDAFIR: Leonardo? 

ALBĂSTRICA: Aham. 

NICIODATĂ-NICIODATĂ: Genocid!!! Echipa de ajutor pentru 
situaţii anarhice, repede! Avem un caz de defecțiune la Academie! E o 
urgență! La o parte, la o parte, vă rog! Faceţi loc! 

Echipajul de urgenţă sosește cu trusele de prim ajutor. Maşina 
de scris este ridicată, descompusă în piese mici, care sunt periate, 

lustruite, frecate cu minuţiozitate de către membri echipajului, ai căror 
ochi sunt acoperiţi cu lentile de ceasornicar. Muscoiului de la academie 
i se scot ochii, se lustruiesc cu grijă și se pun la loc; i se deşurubează 
piciorușele, bucată cu bucată și se şterg de praf. Maţele scoase, una 
câte una, se întind la uscat pe o rază largă, de jur-împrejur alambicurile 
pentru spălături stomacale bolborosesc, explodează, aburesc... O 
mașinărie infernală cu rotițe şi zimți îi ajustează unghiile şi le curăță 
temeinic. (Tot echipajul lucrează la pilitul unghiilor). Din masa de scris 
se scot hărți, de pe care se scutură o ploaie de litere: globuri 
pământești, de pe care continentele sunt spălate cu săpun și prinse la 
uscat, pe o sfoară lungă, cu pișcători. Lentile concave şi convexe, umplu 
spațiu cu raze de lumină, date la curăţat: echere și compasul şi alte 
instrumente de măsurat sunt lustruite şi cifrele, scoase în rând, două 
câte două, stau cu burțile la soare, în iarbă, alături de cărăbuși, 
buburuze, fluturi şi alți trecători curioşi. Un sanitar cu o scară în spate 
şi o perie de coşar curăță temeinic norii cumuluși joşi. 

Peste toată scena în desfășurare, un sanitar trage cortină, de la 
stânga, la dreapta... se lasă luna... 

În difuzoare, izbucneşte corul „crasnaia armia”: Cortina este 
roşie şi sub lună, mare, aurie, o stea... 

Toate personajele, mai puţin echipajul, vin în față, în grup și 
privesc, siderate, steaua. 

POVESTITORUL: Aţi greșit cortina! Nu e cortina bună! Scoateţi 
cortina! Asta e din altă piesă! Nu mai înțeleg nimic... 

Muzica se opreşte, brusc. Un sanitar iese de sub cortină şi freacă 
steaua cu mâneca. Restul echipajului îl prinde de picioare, îl trage 
afară, pe sub cortina 


SCENA IV 


ZARZAVAGIUL 

(săpând) 

Azi, zi de căcat. Zi de căcat e azi. Ieri, zi de căcat. Zi de căcat a 

fost. Mâine, zi de căcat. Urmează o lună de căcat și azi mâine, un an de 
căcat va fi. 

Cartofi, cartofi, cartofi şi iar cartofi! Staaau zilnic în spinarea 
acestui pește mare, un fitofag, că altfel n-ar puţi așa. Și pun cartofi. 
Crestez în carne puturoasă brazde-adânci, de primăvară şi-mi vâr, cu 
brațul pă n la cot, tuberculii. Pe urmă-aştept să dea lăstarul, îl ud, 
îngraş şi îl plivesc. ÎI ţin în soare, ca să crească. La vremea lui, îl smulg, 
culeg cartoful, îl salt în saci, pe urmă, ar terenul: şi-o iau de la-nceput. 
Cartofi, cartofi şi iar cartofi. Până odată... Am smuls un cuib din pește şi 
cu cartofii, o parte din ficaţi. Stăm cu ficații-n mână și mă gândeam: 
dacă i-aş mânca?... Mi s-a urât, de-atâtea barabule. Mie și altora. l-am 
înghițit, fără să-i mestec. O vreme, n-am simţit nimic în mine: nici 
peștele nu se mișca, plutea, tăcut, cu zarzavatu-n spate. Bătea din 
coadă. Nici n-am simţit cum se răstoarnă, cum se adună, cum 
plesneşte... dintr-o lovitură, a devastat grădina, peste tot. I se vărsase 
fierea, asta e. Au tăbărât pe el, pe maluri, cu harpoane, l-au tranșat, dar 
încă mai trăia. Trăiește, însă pute... Și pute tare. Să lași terenul să 
respire, să-l afânezi, să mai aștepți... Nu s-a schimbat nimic, toți anii 
ăştia. „Tranziţie”, ziceau. 

VECINUL: Vecine, încotro? 

ZARZAVAGIUL: Unde ne duce fluxul, vecine. Către vest. 

VECINUL: Şi cum e, bine? 

ZARZAVAGIUL: Bine, vecine. 

VECINUL: Cresc cartofii? 

ZARZAVAGIUL: Nu prea. Nu trage peștele, nu vrea. Am încercat 
la trufe, dar nu trage. Nu vrea şi gata! Are la ficați. 

Sap o groapă, să mă dumiresc. 

(lopeţi, sapă amândoi) 

VECINUL: E mare, fitofagul. Şi groapa, ce adâncă e. 

ZARZAVAGIUL: Heeei! Ecoul: Heeei! E cineva acolo? 

VECINUL: Mai trăieşte cineva pe-aici? 

ZARZAVAGIUL: Să coborâm. Un izvor... 

Să bem, noroc, vecine! Întotdeauna te vedeam şi mă-ntrebam: 

cine să fie celălalt? 

VECINUL: Sunt eu. Bun, vinul. Din belșug. 

Beau amândoi, faţă în faţă. 

VECINUL: Bun. De mult n-am mai trăit şi eu ca omul. 

ZARZAVAGIUL: Să mâncăm. Smulge o tulpină, iau câte un cartof. 
Mănâncă în tăcere. 

Scena cinei 

Zarzavagiul îşi scoate cizmă, o curăţă de noroi, se uită înăuntru: 

Eu, vecine, am ştiut întotdeauna cine sunt. Când scot cartofii, 
seara, şi îi pun în saci, mi-aduc aminte cine sunt. Dar adorm şi 
dimineața nu-mi amintesc, s-a duş: a fost, n-a fost, cine să ştie? 

Foarte scurt, cântă o pasăre 

VECINUL: Privighetori. 

ZARZAVAGIUL: Cel mai greu e toamna, că e pământul moale. 
Alunecos şi galben. Şi-i frig. Mi-e frig la mădulare. Urâtă vreme. 

VECINUL: Când plouă, ploaia-ți intră-n oase și măduva 
ți-ombibă şi-o musteşte. Ți se desfac şi oasele craniului, de frig. 

ZARZAVAGIUL: E frig. 

VECINUL: Bun frig. Ne mai curăţă de tină... 

E greu să urci, cu sarcină-n spinare... 

ZARZAVAGIUL: E greu. Sunt sacii mari. Urcușul, deal abrupt... 
Golgota, zău aşa. 

Beau vin. Delir de febră. 

ZARZAVAGIUL:  ...Mergeam, urcam cu zarzavatu-n spate. 
Drumul, lunecos. Şi ger... Nu-mi amintesc ce an era acela, ce 
iarnă-anume, dar lutul galben, nu mi-a ieşit din minte. Mergeam, 
urcam. Și cad. Cad. Cad eu și cade sarcina. Mă scufund. O cruce mare se 
înălța pe cer. Mă-acoperea zăpada. Și viscolul... Muream. 

Deodată, peste mine, un nebun. Rânjește, scuturând din 
clopoțel. „Eu sunt bufon la curtea regelui!...”, îmi spune. O ia la fugă, 
şchiopătând. Mă-ntorc. Peşti mari treceau prin fața mea, îi urmăream 
cu ochii. Erau frumoși. Cu piele transparentă și sub piele înotau alți 
pești. Erau gravizi, pesemne. Ce frumusețe, îmi zic. Atâta frumusețe eu 

n-am văzut cu ochii. M-a orbit... 

VECINUL: Bun vin. Demult n-am mai trăit și eu ca omul. 

ZARZAVAGIUL: Îți cauţi locuinţă? Tot pe drum? 

VECINUL: Pe drum... sunt călător. Urcușul lunecos... străina-l 
lumea pentru mine. Străin pământul, greu, lutos... Eu sunt Vecinul, cel 
care a făcut o crimă. Mă ştie lumea, sunt pătat... Am fost acolo, când 
l-au ucis pe unul. Mi-au spus: ucide, am ucis... Dar când am înţeles că 
umblă să-l omoare? Când? N-aș putea să spun. Veneam acasă, după ozi 
de muncă, cu-o sarcină de vreascuri în spinare. L-am văzut... pe om... 
Era, aşa cum spui, era frumos...” El locuieşte și în mine”, mi-am zis. 
Atâta frumuseţe n-am suportat cu ochii. M-au prins. Râdeau. Erau 
mulți, bărbați, şi îl loveau cu pietre. Cu biciul... O ceată de pe alte 
străzi... l-ai crucea, du-o-n spate, ziceau. El cădea. Era în agonie, 
sângera... Dar n-am ştiut că umblă să-l omoare. Când, când am înțeles? 
Când? Când i-am văzut o coastă sfâșiată și carnea străpunsă, când? 
Când i-am simţit și sângele și frica... frica... frica... durerea toată... 
Când? 


ZARZAVAGIUL: Viţă - aleasă. Roşu, frumos. Țâşneşte din izvor şi 
udă totul... 

Ce-i asta, frate! Un lăstar! E verde, are tulpina crudă... 

ZARZAVAGIUL: Frate, să trăieşti!... E verde, fraged, da’ cartof nu 
e... Îţi spun că eu n-am semănat aşa ceva! 

VECINUL: Ce-i asta, frate, îi ies crengi peștelui din coastă! O 
creangă... 

VECIUNUL: Ce să fie? 

ZARZAVAGIUL: Şi creşte, se înalță, se-ntărește... are coajă... O 
cruce! 

VECINUL: Încă o cruce! 

ZARZAVAGIUL: Mai iese un lăstar... 

VECINUL: Crapă terenul de sub noi... se cască... 

ZARZAVAGIUL: Pădure de lăstari! 

VECINUL: Ce cresc... 


ZARZAVAGIUL: Cruci... cruci peste tot... 

VECINUL: Din care curge sânge... 

ZARZAVAGIUL: Picură pe lemn... 

VECINUL: Sânge, sânge peste tot! 

ZARZAVAGIUL: Are-agățat de-o creangă pancreasul! 
VECINUL: Îi ies ficaţii-nfipţi în lemn... 

ZARZAVAGIUL: Ce-l asta, inima? 

VECINUL: Plămânii. 

ZARZAVAGIUL: Picură sânge! Ne-nghite sângele! Pierim! 
VECINUL: Sânge, sânge peste tot! 

ZARZAVAGIUL: Mai sus, mai sus! 

(Se înalță pe două cruci. Răstigniţi. Organe care curg, înfipte în 


lemn. Agonie, până la moarte) 


căzut. 


ZARZAVAGIUL: Aşa a fost în ziua aceea. 

VECINUL: E frig. 

ZARZAVAGIUL: Se lasă seara, cerul jos. 

VECINUL: Mă-ntunec. 

ZARZAVAGIUL: Și tot urcând, ajung, aşa, la o răscruce. Și am 


VECINUL: Picură. 

ZARZAVAGIUL: Cad eu și cade sarcina. 

VECINUL: Plouă de sus. 

ZARZAVAGIUL: O cruce mare se înalță pe cer. 
VECINUL: Așa începe: ploua... 

VECINUL: Şi-așa încet, că nici nu ştii că plouă. 
ZARZAVAGIUL: Zăpada mă acoperea... Și viscolul... 
VECINUL: Strop: pe fruntea-ncînsă, o boabă înghețată 
ZARZAVAGIUL: Și mă scufund... 

VECINUL: Așa începe: strop... 

ZARZAVAGIUL: Peşti mari îmi trec prin fața ochilor. 
VECINUL: Şi-așa măruntă, că îţi intră-n oase și măduva 


ți-o-mbibă și-o musteşte. 


ZARZAVAGIUL: Tresar: un sunet de trianglu în ureche. Peste 

mine, un nebun, rânjind. Îşi scutură tichia de nebun, cu clopoței şi-o ia, 
şontâc, într-un picior, în altă parte. 

VECINUL: Mi se desfac viscerele. 

ZARZAVAGIUL: Se lasă seara... 

VECINUL: Şi plouă încet... 

ZARZAVAGIUL: Şi în curând n-o să-l mai văd pe cel care adună 
vreascuri, să-l strig, să-l binecuvântez... 

ZARZAVAGIUL: 

(în sus, urlet) 

Eliii! Eli, Eli, lama sabactani! 

(umbra spinării unui peşte se proiectează pe fundal. Plutesc, în 
trecere, sute de cruci) 

MUSCA: E greu să guvernezi o lume obișnuita, darămite o țară 
neobişnuita... Dar ne străduim... 


SCENA V 


Cutremur de pământ. O coadă uriaşă de pește plesnește și 
rămâne în mijlocul scenei. Un val de apă izbește și udă totul. Tsunami. 
Cruci, organe, membre sfâşiate, resturi de decor... 

NICIODATĂ-NICIODATĂ: Războooi! 

Echipa de prim ajutor SMURD aduce tărgi cu savanţi pansaţi la 
cap. Scena schimbării pansamentelor. 

Alarme, bombardament, sirene 

Floarea galbenă şi floarea albastră o aduc pe cea roşie, rănită pe 
targă şi îi ascultă inima cu un stetoscop. 

Stop/cadru; sunet din off, o inimă care pulsează sânge...30/60 
sec 

UN TRANDAFIR: Minden, mi el, az egyenlo soka el 

A szazados fă segynapos rovar. 

Eszmel, orul, szeret es elbukik. 

Midon napszamat's vagyait betolte... 

PANSELUȚA: 

(traduce plângând) 

Egală e măsura vieţuirii 

La viermi de-o zi, la cedrul secular 

Trăieşte, crede, luptă şi-apoi cade 

Când e-mplinită munca de zilier! 

UN TRANDAFIR: Nem az ido haladad: mi valtozunk. 

Egy szazad, egy nap szinte egyre megy. 

PANSELUȚA: Nu vremea trece! Noi călătorim! 

Un veac, o zi, măsura-l deopotrivă! 

UN TRANDAFIR: Ne felj, betoltod celodat te îs. 

Csak azi ne hidd, hogy e sar-tesbe van 

Szortiva az ember egyenisege. 

PANSELUȚA: Şi ținta ta, tu ai s-o vezi ajunsă. 

Dar să nu crezi că-n trupul de țărână 

Încătuşat e rostul tău de om! 

UN TRANDAFIR: Latad a hangyat es a meherajt: 

Ezer munkas jar doren osszevissza. 

Vakon cselekszik, teved, elbukik. 

De az egesz, mint allando egyen. 

Egyuttleges szellemben el, cselekszik. 

Kituzott tervet bizton letesiti. 

Mig eljon a veg, s az egesz elall. 

Portested îs szethulland igy, igaz. 

De szaz alakban ujolag felelsz...! 

PANSELUȚA: Nu vezi furnică, roiul de albine. 

Năuci alergă mii de muncitori 

Ce-orbecăind grăbesc şi cad și pier... 

Dar neamul lor eternităţi trăi-vă 

Și într-un duh s-ar zbate mai departe. 

Cu repezi pași înaintând spre țintă... 

Și haina ta de lut vă cade astfel. 

Dar primenit din nou... te vei renaște...! 

Sunet de electrocardiograma, continuu, întrerupt, liniar... 

PANSELUȚA: 

(plângând) 

Madach Imre? 

ALBĂSTRICA: 

(plângând) 

Da, Tragedia Omului. 

Florile ies târând targa... pe uscat. 


DISCURSUL DICTATORULUI 


MUSCOIUL: 

(cu foarfecele în mână) 

Dragi Compatrioți. 

Societatea de consum a distrus mediul înconjurător. A 
exterminat milioane de specii de plante şi animale. A otrăvit mările, 
râurile şi lacurile. A poluat aerul, a umplut atmosfera cu bioxid de 
carbon şi alte gaze nocive. A distrus stratul de ozon. A epuizat 
rezervele de petrol, cărbune, gaze naturale şi minerale. A distrus 
pădurile și s-a distrus pe ea însăși. Așadar, ce a mai rămas pentru noi? 
Subdezvoltare. Sărăcie. Dependenţa. Datorii. Nesiguranţa. Pentru 
societățile superdezvoltate, problema nu o reprezintă creșterea 
economică, ci distribuirea bunăstării, nu numai între membrii acestei 
societăţi, ci cu toți ceilalți. Dezvoltarea continuă nu este posibilă fără o 
împărțire corectă între toate naţiunile. La urma urmei, omenirea este o 
mare familie, care are același destin. Ţinând cont de criza gravă de 
astăzi, ne aşteaptă un viitor şi mai sumbru, care nu ne va permite să 
rezolvăm problemele economice, sociale și tragedia ecologică a unei 
lumi scăpate de sub control. Suntem în colaps economic global. Acest 
ritm de consum nu poate fi susținut la infinit. Dacă vom continua, cu 
siguranță ne vom izbi de zid. Dacă nu ascultăm semnalele pe care ni le 
transmite această planetă, va urma o eră groaznică şi vor trece secole 
înainte ca ea să se vindece. Trebuie făcut ceva pentru salvarea 
omenirii. O lume mai bună este posibilă! 

NICIODATĂ-NICIODATĂ: Nuuu! Nuuu! Nu-l asta textul! Ai 
încurcat scenariile! Te-ai încurcat în picioruşe! 

(sunet asurzitor de alarmă, voci în megafoane, strigătele unei 
mulțimi înfuriate, se sparg geamuri-sunet de sticlă spartă...) 

(O piatră aruncată din afară, pe fereastră, cade pe masă, pe 
hârtii... Linişte.) 

Muscoiul ridică piatra, o priveşte și decretează: Un meteorit... 

NICIODATĂ-NICIODATĂ: Nuuu! Nuuu! Nuuu! Eşti din altă 
piesă!!! 

Muscoiul adună sub el caftanul, întinde piciorușele, îşi freacă 
ochii, se apleacă, din nou, asupra maşinii de scris... 

Hârtiile zboară peste tot 

MUSCA: Toţi oamenii din lume pot simţi puterea marilor 
corporaţii internaționale, care au început să conducă lumea. Sunt mai 
puternice decât guvernele! Aceste mari corporaţii cheltuie sute de 
milioane de dolari pe an, încercând să ne vândă produse tip fast-food şi 
mașini, care au un impact uriaș asupra noastră. Reclamă TV de treizeci 
de secunde e cel mai puternic mijloc de comunicare inventat de rasa 
umană. Stai în scaun la TV, pasiv, fără să spui nimic. lar în afară sunt 
oameni inteligenţi care fac fantastice spectacole şi reclame tv. Ei sunt 
puternicii producători ai informației și sensului. Tu eşti consumatorul 
pasiv al sensului inventat de ei. lar acest sens nici măcar nu este unul 
bun. Este o propagandă pentru cultura de consum. Tu crezi că fericirea 
este să cumperi cât mai mult, în special de Crăciun. Hai să mergem la 
mall, să facem cumpărături. Comportamentul conducătorilor de 
națiuni care își văd modelele economice prăbuşindu-se, asemenea 
cărților de joc, este respingător. Aș vrea să văd distrugerea acestui 
sistem care terorizează oamenii în a fi consumatori, îi pune în acest 
carusel, astfel încât oamenii sunt obligaţi să muncească și să consume 
în mod constant. E o nebunie. Acest lucru distruge totul şi de aceea 
trebuie eliminat. 

NICIODATĂ-NICIODATĂ: Nuuu! Nu! Nu! Domnule, eşti complet 

greşit... Eu nu mai ştiu ce joc aici. 

(sunet asurzitor de alarmă, voci în megafoane, strigătele unei 
mulțimi înfuriate, se sparg geamuri-sunet de sticlă spartă...) 

MUSCA: Oamenilor li se spune că viitorul tehnologic îi va 
apropia, le va da putere, le va oferi acces la varietate. În trecut, ni se 
spunea că tehnologia va elibera oamenii, că nu va mai trebui să 
muncească la fel de mult, că vor avea timp. În realitate, ei trăiesc într-o 
lesă electronică, şi se eliberează din ce în ce mai puţin de muncă și 
tehnologie. Tehnologia îi izolează, distanțează, îi face eficienţi şi se 
substituie oricărei forme de a alege. 

De ce se duc oamenii acolo şi încercă să protesteze sau să facă 
ceva? Asta nu e violență lipsită de rațiune. Lipsa de rațiune înseamnă 
să stai jos, să te îndopi, să te uiţi la MTV, şi apoi să te duci la slujbă, să 
intri în rând. Pentru mine, asta e violenţa. Dar când oamenii luptă, ies 
în stradă, asta înseamnă ceva. Acest lucru atrage atenţia, aşa cum și 
trebuie, pentru că devine ceva real. Nu este doar un joc simbolic, gen 
„Mă simt bine. Am şi eu pancarta mea”, unde nimeni nu este rănit sau 
arestat, nimeni nu este pocnit în cap de un poliţist și unde nici măcar o 
fereastră nu este spartă. Nu merge așa! Cred că proprietățile marilor 
corporații reprezintă o ţintă legitimă pentru distrugere. Băncile, 
magazinele cu mărfuri scumpe, lanţurile de magazine. Oamenii le 
percep ca pe o parte a sistemului global, ca parte a acestei forme 
jefuitoare, standardizată şi distructivă care face să dispară toate 
diferenţele, toată libertatea. În această lume nouă, oamenii s-ar 
întoarce la propria lor cultură. 

Alarme, strigăte, voce în megafon: Demolarea autostrăzilor! 
Distrugerea industriei! Distrugerea proprietăţii! 

MUSCA: O schimbare globală a punctului de vedere, un nou 
sistem de valori. Oamenii vor spune: „Nu mai vreau un alt Big Mac. Nu 
vreau mașina elegantă şi nu vreau să port Diesel Jeans. Vreau o viață 
simplă şi împlinită. Vreau altceva”. 

(Un sunet puternic de sticlă spartă. Liniște. Din nou, sticlă 
spartă. Linişte 


Personajele din scenă, se ridică, se scutură de praf, îşi adună 
lucrurile, verifică pagubele ca după o ploaie de meteoriți. 

POVESTITORUL trage cortină, peste toată scena... cortina este 
bleumarin, cu o cunună de douăsprezece stele aurii. 

Cortina se rupe în două, de sus până jos. Zgomot de pânză 
sfâșiată 


SCENA VI 


NICIODATĂ-NICIODATĂ: Mai bine jucam rolul principal într-o 
comedie neagră cu gangsteri. Acțiune, dinamism, împușcături, pac 
pac... şi găseam şi ceva aur, la sfârşit. Ce story e acela, fără femei? Cu 
muşte şi cu draci, cu laci! Război! Eu n-am nimic de ciopârțit! Nu dorm 
cu harta lumii în braţe și nu mă doare la exod. Eu sunt actor, eu vreau 
să joc. Să am şi eu momentul meu de dramă... la scoate scândurile 
astea de aici şi să-mi aducă lustina de la garderobă costumul negru, 
pălăria și de la recuzită, un trabuc... 

Intră recuzitierul, îi aduce un trabuc. Intră garderobiera, îi 
schimbă costumul, îl îmbracă. 

NICIODATĂ-NICIODATĂ: Dar ăsta nu-i costum de gangster. E un 
costum de aviator! lustinaaa! 

Cortina se deschide, în mijlocul scenei, o mașinărie zburătoare... 
(schiţele lui Leonardo...) 

SAVANTUL: 

(cu casca de aviator) 

Heiii! 

NICIODATĂ-NICIODATĂ: Heeeiii! Încotro? 

SAVANTUL: Vezi stelele acelea-n depărtare? Acolo mergem. 
Urcă lângă mine! Ce vezi? 

(centrifugă) 

NICIODATĂ-NICIODATĂ: Cerul! Tu ce vezi? 

SAVANTUL: Pământul!... 

NICIODATĂ-NICIODATĂ: Ce vezi? 

vezi? 


SAVANTUL: Cerul! Tu ce vezi? 

NICIODATĂ-NICIODATĂ: Pământul! 

SAVANTUL: Acum ce vezi? 

NICIODATĂ-NICIODATĂ: Cerul!... Tu ce vezi? 

SAVANTUL: Pământul! 

NICIODATĂ-NICIODATĂ Să mai schimbăm. Ne punem invers. Ce 


SAVANTUL: Cerul...Tu ce vezi? 

NICIODATĂ-NICIODATĂ: Pământul. Ce vezi? 

SAVANTUL: Cerul...Tu ce vezi? 

NICIODATĂ-NICIODATĂ: Pământul. Acum ce vezi? 

SAVANTUL: ...Cerul. Tu ce vezi? 

NICIODATĂ-NICIODATĂ: Pământul. Ce vezi? 

SAVANTUL: Văd o steluţă... văd culori... culori... Văd roşu, văd 


oranj, văd galben, violet... albastru, verde... și din nou... 


NICIODATĂ-NICIODATĂ: Roteşte, rotește mai departe! Rotește! 


Zburăăăm! 


Krysztof Penderecki, the Nine Gates of Jerusalem 
NICIODATĂ-NICIODATĂ: Ce vezi? 

SAVANTUL: Văd o scară... Tu ce vezi? 
NICIODATĂ-NICIODATĂ: Îngeri ce coboară... 
SAVANTUL: Ce zice? Ce zice? 

NICIODATĂ-NICIODATĂ: A-l iubi pe Dumnezeu. 
SAVANTUL: A iubi în Dumnezeu. 
NICIODATĂ-NICIODATĂ: A nu iubi decât în Dumnezeu. 
SAVANTUL: A iubi totul din dragoste de Dumnezeu. 
NICIODATĂ-NICIODATĂ: A iubi totul în Dumnezeu. 
SAVANTUL: A nu iubi totul decât în Dumnezeu. 
NICIODATĂ-NICIODATĂ: A nu-l iubi pe Dumnezeu decât pentru 


Dumnezeu. 


SAVANTUL: A nu iubi nimic atât de mult ca pe Dumnezeu. 
NICIODATĂ-NICIODATĂ: A-l iubi pe Dumnezeu cu toată puterea 


lui Dumnezeu. 

